"Kerekesszékes, ez a helyzetem, fogyatékkal élek, de nagy az önérzetem" – énekli Gyula, az újszászi Zagyvaparti Idősek Otthona egyik lakója az intézmény rapvideójában. Igen, merthogy ilyen is van, a Zagyvaparti party klipjében az intézmény lakói hányják a rímeket a mindennapjaikról és az érzéseikről.

A kapucnis rapperek közt van mozgáskorlátozott, demens és fogyatékkal elő, a csibészség azonban egyikőjükből sem veszett ki. A klip rendezője, producere és szövegírója az intézmény mentálhigiénés csoportját vezető Kerepesiné Bajor Zsuzsanna volt, aki a Szoljon.hu-nak elmondta, hogy a videó egy megyei vetélkedőre készült, csak az ottani visszajelzések után döntöttek úgy, hogy a nyilvánossággal is megosztják a produkciót. És milyen jól tették, édesistenem.